‘Canta 2’ i ‘El Lodo’, primeres estrenes del 2022 al cinema Tívoli que sol·licitarà passaport covid
2025-07-24

Nou any i dotze mesos per davant per a gaudir del millor cinema d’estrena sense eixir de Burjassot. Aqueix pla és el que proposa a la ciutadania el cinema Tívoli que, quasi sense temps per a agafar impuls, s’ha colat en el 2022 amb dues estrenes matineres i diferents per a tindre contents a grans i a menuts. Així, la sala fosca del cinema situat en el número 50 del carrer Josep Carsí estrena any amb les projeccions de Canta 2, èxit assegurat entre els més menuts de la casa i El lodo, contrapunt cru i realista amb factura espanyola.

Amb l’Any Nou recentment estrenat, arriba a Burjassot el nou capítol de la superexitosa franquícia de Ilumination, carregada de grans somnis i espectaculars èxits musicals. Es tracta de Canta 2, l’esperada segona part del musical d’animació amb el retorn del coala Buster Moon i el seu elenc d’estreles musicals. Canta 2 es projectarà en el Tívoli en quatre sessions: el dissabte 1 i el diumenge 2 de gener, a les 16:30h i el dilluns 3 i el dissabte 4 de gener, a les 18.30 h.

En aquest nou lliurament, després de l’èxit aconseguit per Buster Moon en el seu teatre local, arriba el moment de mostrar les seues habilitats musicals en altres llocs. El grup espera poder actuar en el teatre més prestigiós de la capital: The Crystal Tower Theatre. No serà fàcil arribar fins allí, perquè han de demostrar el que valen i impressionar a Jimmy Crystal, un home egòlatra, poderós i que regna en el món de l’entreteniment. Crystal els deixarà actuar però amb una condició: han de convéncer a Clay Calloway, una llegenda del ‘rock’ que va deixar els escenaris després de la mort de la seua esposa, que torne al món de la música.

La primera pel·lícula per a públic adult que es projectarà al Burjassot el 2022 és El lodo, un thriller dirigit per Iñaki Sánchez Arrieta i protagonitzat per Raúl Arévalo, Paz Vega i Roberto Álamo. En la trama, una forta sequera castiga les vastes extensions d’arrossars en el Llevant espanyol. Ricardo, un prestigiós biòleg, després de viatjar per tot el món, té l’oportunitat de tornar a les seues arrels per a complir una missió, protegir el paratge natural on vivia de xiquet. Les mesures que ha de prendre li enfrontaran radicalment als vilatans, que veuen atacada la seua forma de vida i subsistència, un enfrontament que tindrà conseqüències inesperades. El lodo tindrà les seues projeccions el dissabte 1 i el diumenge 2 de gener, a les 19:30h.

A través de www.cinetivoli.es, es poden consultar els horaris de totes les passades de les pel·lícules, així com adquirir les entrades telemàticament, a un preu únic de 4 euros. També es poden adquirir les entrades en taquilla des d’aproximadament 45 minuts abans de l’inici de la projecció. El protocol COVID-19 actual al cinema Tívoli obliga a presentar el passaport covid abans d’accedir a l’edifici, així com a l’ús de la mascareta durant tota la pel·lícula, a excepció de quan s’estiga consumint menjar o beguda.